31. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ. 85590 της 23/28 Σεπτ. 1964 (ΦΕΚ Β' 408) Περί ανασυνθέσεως του Πρωτοβαθμίου Πειθαρχικού Συμβουλίου Διοικητικού Προσωπικού και του Υγειονομικού τοιούτου του Ιδρύματος Κοινωνικών Ασφαλίσεων. Έχοντες υπ' όψιν: Τας διατάξεις του άρθρ. 8 του Νόμ. 4346/64 (ΦΕΚ 113/10-7-64) «περί Οργανώσεως Υπηρεσιών Προστασίας και εξυπηρετήσεως των εν Γερμανία εργαζομένων Ελλήνων και άλλων τινών περί Οργανισμών Κοινωνικής Πολιτικής διατάξεων», αποφασίζομεν: 1.Το Πρωτοβάθμιον Πειθαρχικόν Συμβούλιον Διοικητικού Προσωπικού του Ιδρύματος Κοινωνικών Ασφαλίσεων ανασυντιθέμενον ορίζεται πενταμελές και αποτελείται: α)Εξ ενός τακτικού μέλους του Δ.Σ. του Ιδρύματος εκ της τάξεως των ειδικών επιστημόνων ως Προέδρου, αναπληρουμένου υπό ετέρου τακτικού ή αναπληρωματικού μέλους του Δ.Σ. εκ της αυτής τάξεως. β)Εξ ενός ανωτέρου υπαλλήλου του Υπουργείου Εργασίας αναπληρουμένου υπό ετέρου ανωτέρου υπαλλήλου του Υπουργείου τούτου. γ)Εξ ενός Παρέδρου του Νομικού Συμβουλίου εκ των παρά τω ΙΚΑ υπηρετούντων αναπληρουμένου υπό ετέρου Παρέδρου ή Δ/ντού του ΙΚΑ. δ)Εκ δύο ανωτάτων ή ανωτέρων υπαλλήλων του ΙΚΑ, αναπληρουμένων υπό ετέρων ανωτάτων ή ανωτέρων υπαλλήλων του Ιδρύματος τούτου. 2.Το Πρωτοβάθμιον Συμβούλιον Υγειονομικού Προσωπικού ανασυντιθέμενον ορίζεται πενταμελές και αποτελείται: α)Εκ τριών μελών εχόντων αντιστοίχως τας ιδιότητας των υπό στοιχ. α, β, και γ' της προηγουμένης παραγράφου μελών του Πειθαρχικού Συμβουλίου Διοικητικού Προσωπικού. β)Εξ ενός ανωτάτου ή ανωτέρου υπαλλήλου του ΙΚΑ, αναπληρουμένου υπό ετέρου ανωτάτου ή ανωτέρου υπαλλήλου του Ιδρύματος τούτου. γ)Εξ ενός Ελεγκτού ιατρού του ΙΚΑ, αναπληρουμένου υπό ετέρου Ελεγκτού ιατρού. Ο Πρόεδρος και τα μέλη εκάστου Συμβουλίου μετά των αναπληρωτών αυτών διορίζονται δι' αποφάσεως του Υπουργού Εργασίας δημοσιευομένης εις την Εφημερίδα της Κυβερνήσεως. Γραμματείς των ανωτέρω Συμβουλίων μετά των αναπληρωτών αυτών διορίζονται δι' αποφάσεως του Υπουργού Εργασίας υπάλληλοι του Ιδρύματος. Κατά τα λοιπά ισχύουν και εφαρμόζονται αι διατάξεις της Νομοθεσίας του ΙΚΑ. Η παρούσα δημοσιευθήτω δια της Εφημερίδος της Κυβερνήσεως. 